আমরা জানি, মহানবীর জীবনকালের ছিল দুটি প্রধান অধ্যায়। এর একটি হল মাক্কী যুগ, অন্যটি মাদানী যুগ। আমরা দেখেছি মাক্কী যুগে আল্লাহর রাসূল দীর্ঘ তেরটি বছর মক্কাবাসীকে দ্বীনের দাওয়াত দিয়েছেন। কিন্তু মক্কার অধিকাংশ লোক ছিল রাসূলের দাওয়াতের ঘোর বিরোধী। তারা ইসলামের সুমহান আদর্শকে গ্রহণ করেনি। আলাহর কর্তৃত্ব ও রাসূলের নেতৃত্ব গ্রহণ করার জন্য তারা মোটেই প্রস্তুত ছিল না। তারা আল্লাহর রাসূলের দাওয়াতকে ব্যাহত করার জন্য নানা ভাবে চক্রান্ত করেছে, শক্তি প্রয়োগ করেছে, নির্যাতন করেছে, রক্ত ঝরিয়েছে এমনকি শেষ পর্যন্ত তারা মহানবীকে হত্যা করারও চেষ্টা করেছে। যার কারণে আল্লাহর রাসূল ও তাঁর সঙ্গী-সাথীদের হিযরত করতে হয়েছে এবং মক্কায় ইসলামী সমাজ প্রতিষ্ঠা সম্ভব হয়নি।